2021 m. nebuvo pradėta jokių naujų apsaugos priemonių tyrimų.

Komisija peržiūrėjo ES apsaugos priemonę, kuri 2019 m. buvo nustatyta tam tikrų plieno gaminių importui. Dėl to 2021 m. liepos mėn. jos galiojimas buvo pratęstas iki 2024 m. birželio 30 d. ir pakoreguoti tam tikri aspektai. Komisija padarė išvadą, kad priemonė tebėra būtina siekiant užkirsti kelią didelei žalai arba ją atitaisyti ir kad Sąjungos plieno pramonė prisitaiko. Komisija nustatė, kad apsaugos priemonės taikymo laikotarpiu Sąjungos pramonės ekonominė padėtis toliau blogėjo dėl importo spaudimo tuo laikotarpiu, kai pramonės atliktos korekcijos dar neturėjo teigiamo poveikio. 2021 m. gruodžio 17 d. Komisija inicijavo trečiąją priemonės veikimo peržiūrą, o jos galimos korekcijos įsigalios 2022 m. liepos 1 d.

1.1.4Tyrimų patikrinimai

Dėl rizikos sveikatai ir kelionių ribojimų Komisija suinteresuotųjų šalių pateiktus duomenis toliau tikrino atlikdama nuotolinę kryžminę patikrą, o ne tikrinimus vietoje.

Remdamasi 2020 m. įgyta patirtimi, Komisija įvykdė savo įsipareigojimus ir užtikrino suinteresuotųjų šalių teises. 2021 m. atlikdama nuotolines kryžmines patikras Komisija patikrino 197 įmonių duomenis. Šis skaičius apėmė 111 Europos įmonių ir 86 už ES ribų esančias įmones. 2021 m. paskutinį ketvirtį sumažinus kelionių ribojimus, 12-oje ES įmonių buvo atlikti tikrinimai vietoje. Tikimasi, kad tai rodo, jog ateityje vėl bus atliekama daugiau tikrinimų vietoje.

1.2Veiksmingas prekybos apsaugos priemonių taikymas ir vykdymo užtikrinimas

1.2.1Po Europos Audito Rūmų atlikto ES prekybos apsaugos priemonių audito pateiktų rekomendacijų įgyvendinimas

2021 m. Komisija siekė įgyvendinti rekomendacijas, pateiktas Europos Audito Rūmų atlikto ES prekybos apsaugos politikos audito ataskaitoje (paskelbtoje 2020 m. liepos mėn.). Pateiktos šios rekomendacijos: Europos Komisija turėtų a) dokumentuoti savo atliekamus šalių pateiktų dokumentų konfidencialumo statuso vertinimus, b) ieškoti papildomų komunikacijos kanalų siekdama didinti suinteresuotųjų subjektų informuotumą, c) tobulinti gaires dėl atitinkamų konkurencijos aspektų, d) gerinti stebėsenos veiklą ir vykdyti nuolatinius prekybos apsaugos priemonių veiksmingumo vertinimus, e) pradėti daugiau tyrimų savo iniciatyva ir f) naudoti aiškius kriterijus, siekdama nustatyti atsako į trečiųjų šalių taikomas priemones prioritetus.

Atsižvelgdama į šias rekomendacijas, 2021 m. Komisija sukūrė dokumentų konfidencialumo vertinimų dokumentavimo IT sistemą – ją pradėta naudoti 2022 m. pradžioje. Informuotumo apie prekybos apsaugos priemones didinimo procesas buvo pradėtas 2021 m. Buvo platinami informaciniai vaizdo įrašai, taip pat sukurtas ir 2022 m. pradžioje internete paskelbtas septynių modulių informacinis paketas, jis bus platinamas per valstybių narių informacinius punktus ir atitinkamas suinteresuotąsias šalis. Dėl neapibrėžtumo, susijusio su COVID-19 pandemija, asmeniniai informaciniai susitikimai su suinteresuotosiomis šalimis buvo atidėti. Kalbant apie konkurencijos aspektus atliekant prekybos apsaugos tyrimus, Komisija suinteresuotosioms šalims / asmenims bei pareigūnams parengė gaires, kaip spręsti šiuos klausimus atliekant tyrimus.

Kalbant apie kitas rekomendacijas, 2021 m. Komisija parengė naują stebėsenos politiką, kurioje numatytas griežtas rizika grindžiamas prioritetų nustatymas, geresnis veiksmų koordinavimas su susijusiomis Komisijos tarnybomis (OLAF, Mokesčių ir muitų sąjungos GD ir Biudžeto GD) ir išorės suinteresuotosiomis šalimis, taip pat geresnis dokumentavimas ir pranešimas apie rezultatus. Ši nauja stebėsenos politika, galiojanti nuo 2021 m. gruodžio mėn., bus įvertinta 2023 m. Komisija nevisiškai pritarė rekomendacijai dėl ex officio tyrimų, nes mano, kad ji jau dabar taiko ex officio nuostatas didžiausia įmanoma apimtimi. Nepaisant to, siekdama išsklaidyti tam tikras klaidingas prielaidas ir pateikti daugiau rekomendacijų Europos pramonei, 2021 m. Komisija savo svetainėje pateikė daugiau informacijos apie ex officio tyrimus. Kalbant apie trečiųjų šalių prekybos apsaugos veiksmų stebėseną, 2021 m. Komisija nustatė kriterijus, pagal kuriuos būtų galima nustatyti veiksmus, kurie yra svarbiausi ekonominiu ir sisteminiu požiūriu, taip pat glaudaus Europos eksportuotojų bendradarbiavimo atvejus. Galiausiai Komisija 2023 m. atliks prekybos apsaugos priemonių veiksmingumo vertinimą.